Diari Oficial de la Generalitat Valenciana


Sumari del DOGV 9880, del 28-06-2024 (2024/6125)

RESOLUCIÓ de 21 de juny de 2024, del director general de Labora Servei Valencià d'Ocupació i Formació, per la qual es convoca per a l'exercici 2024 el Programa de foment de la contractació indefinida de persones jóvens qualificades, en el marc del Sistema Nacional de Garantia Juvenil.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9880

Data del DOGV
:   28-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6125


Data del document
:   21-06-2024

Organisme emissor
:   Labora Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * Labora, Servici Valencià d'Ocupació i Formació
    * Labora Servei Valencià d'Ocupació i Formació

RESOLUCIÓ de 21 de juny de 2024, del director general de Labora Servei Valencià d'Ocupació i Formació, per la qual es convoca per a l'exercici 2024 el Programa de foment de la contractació indefinida de persones jóvens qualificades, en el marc del Sistema Nacional de Garantia Juvenil. [2024/6125]  
En el Diari Oficial de la Generalitat Valenciana de 24 de maig de 2024 es va publicar l'Orde 12/2024, de 20 de maig, de la Conselleria d'Educació, Universitats i Ocupació, per la qual s'aproven les bases reguladores de les subvencions per a fomentar la contractació de persones desocupades a la Comunitat Valenciana (d'ara en avant Orde 12/2024).  
L'article 4.2 de l'Orde 12/2024 establix que cada convocatòria podrà delimitar, respectant el que es disposa en l'apartat 1 d'este article, els col·lectius específics la contractació dels quals resulta subvencionable; per la seua banda, l'article 8 preveu que la convocatòria determine la modalitat contractual subvencionable; finalment, l'article 19 indica que la convocatòria establirà el període de manteniment.  
Entre els col·lectius d'atenció prioritària per a l'ocupació que es preveuen en l'Orde 12/2024, l'article 4.1 inclou expressament les persones jóvens.  
Qualsevol persona que tinga coneixement de fets que puguen ser constitutius de frau o irregularitat en relació amb projectes o operacions finançats totalment o parcialment amb càrrec a fons procedents de la Unió Europea en el marc d'esta convocatòria podrà posar estos fets en coneixement del Servei Nacional de Coordinació Antifrau de la Intervenció General de l'Administració de l'Estat, per mitjans electrònics a través del canal habilitat a este efecte per este servici en l'adreça web http://www.igae.pap.minhafp.gob.es/sitios/igae/es-ES/Paginas/denan.aspx, i en els termes establits en la Comunicació 1/2017, de 6 d'abril, del servici esmentat, que es pot localitzar en l'adreça web següent: https://labora.gva.es/va/comunicacio-del-servei-nacional-de-coordinacio-antifrau-de-la-intervencio-general-de-l-administracio-de-l-estat.  
D'acord amb el que es preveu en l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:   
  
Primer. Convocatòria 2024  
1. Convocar per a l'exercici 2024 les subvencions per a fomentar la contractació indefinida de persones jóvens qualificades, en el marc del Sistema Nacional de Garantia Juvenil, regulades en l'Orde 12/2024, de 20 de maig, de la Conselleria d'Educació, Universitats i Ocupació, per la qual s'aproven les bases reguladores de les subvencions per a fomentar la contractació de persones desocupades a la Comunitat Valenciana (DOGV 24.05.2024).  
2. Estes subvencions es finançaran amb càrrec al capítol 4, codi de línia S0450, del subprograma 322C01, Foment d'Ocupació, per un import global màxim estimat de 46.319.481 euros, susceptibles de cofinançament per fons Social Europeu Plus (FSE+) 2021-2027 o qualsevol altre fons de la Unió Europea, dels quals 8.850.000 euros són fons susceptibles de cofinançament per Fons Social Europeu Plus (FSE+) 2021-2027 o qualsevol altre fons de la Unión Europea y 1.150.000 euros són fons procedents del Servei d'Ocupació Estatal.  
3. D'acord amb l'article 10.3 de l'Orde 12/2024, la dotació pressupostària de cada convocatòria serà objecte de territorialització provincial, de manera proporcional al nombre de persones desocupades menors de 30 anys registrades en Labora Servei Valencià d'Ocupació i Formació. En la seua aplicació, es fa la distribució provincial següent de crèdits, que té caràcter estimatiu:  
Alacant: 4.037.000 euros  
Castelló: 1.111.000 euros  
València: 4.852.000 euros  
  
4. La dotació d'esta convocatòria es pot incrementar si concorre algun dels casos que preveu l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, este increment queda condicionat a la declaració de disponibilitat del crèdit, que s'haurà de publicar en el Diari Oficial de la Generalitat Valenciana.  
5. En aplicació de l'article 11.6 del Decret 77/2019, els eventuals augments sobrevinguts en el crèdit disponible possibiliten que es dicten resolucions de concessió complementàries per a aquelles sol·licituds que, complint tots els requisits, s'hagen denegat per esgotament d'este.  
6. L'alteració de la distribució estimativa de la dotació no necessitarà una nova convocatòria. No obstant això, esta alteració serà objecte de publicació en el Diari Oficial de la Generalitat Valenciana.  
  
7. La publicitat a què fan referència els apartats 4 i 6 no implica l'obertura de termini per a presentar noves sol·licituds ni l'inici d'un nou còmput de termini per a resoldre.  
  
Segon. Objecte i àmbit  
Esta convocatòria té per objecte la concessió de subvencions per a fomentar la contractació indefinida inicial a jornada completa de les persones jóvens qualificades que figuren inscrites com a beneficiàries en el fitxer del Sistema Nacional de Garantia Juvenil, en l'àmbit territorial de la Comunitat Valenciana.  
  
Tercer. Entitats beneficiàries  
1. Podran ser beneficiàries d'estes ajudes les entitats ocupadores de naturalesa jurídica privada, incloent-hi les persones enquadrades en el Règim Especial de Treballadors Autònoms de la Seguretat Social, amb centre de treball a la Comunitat Valenciana.  
2. No podran obtindre la condició de beneficiàries:  
a) Les persones o entitats en les quals concórrega alguna de les prohibicions que establixen els apartats 2 i 3 de l'article 13 de la Llei 38/2003, de 17 de novembre, general de subvencions; a este efecte, les entitats han de presentar la corresponent declaració responsable.  
b) Les persones o entitats que, si és el cas, no acrediten el compliment del que es requerix en l'apartat 3 bis de l'article 13 de la Llei 38/2003, de 17 de novembre, general de subvencions.  
c) Les agrupacions de persones físiques o jurídiques, públiques o privades, les societats civils, les comunitats de béns o qualsevol altra mena d'unitat econòmica o patrimoni separat que no tinguen personalitat jurídica, encara que puguen realitzar les actuacions subvencionables.  
d) Els centres especials d'ocupació (CEO) i les empreses d'inserció (EI), en resultar beneficiaris de programes específics de foment d'ocupació.  
e) Les entitats que, tot i estar obligades, no disposen d'un pla d'igualtat registrat.  
  
Quart. Persones destinatàries finals  
1. Les persones destinatàries finals són les persones jóvens majors de 16 anys que disposen d'una qualificació professional reconeguda pel Sistema de Formació Professional per a l'Ocupació o del Sistema Educatiu i figuren inscrites com a beneficiàries en el fitxer del Sistema Nacional de Garantia Juvenil en l'àmbit territorial de la Comunitat Valenciana.  
2. A més del que s'ha indicat en l'apartat anterior, les persones jóvens han d'haver romàs desocupades i inscrites com a demandants d'ocupació en Labora fins a la seua contractació. No s'entendrà com a complit este requisit si la inscripció es produïx el dia en què s'inicia la relació laboral. Les persones que es troben en períodes d'inactivitat de contractes fixos discontinus no tindran la consideració de desocupades.  
  
3. S'entendrà que la persona jove compta amb una qualificació professional en els termes establits en l'apartat 1 quan es trobe en possessió d'alguna de les titulacions següents:  
a) Llicenciatura o diplomatura universitària, enginyeria superior o tècnica, arquitectura o arquitectura tècnica.  
b) Grau universitari.  
c) Estudis de postgrau universitari.  
d) Doctorat.  
e) Tècnic o tècnic superior de Formació Professional reglada, de la formació professional específica.  
f) Altres titulacions oficialment reconegudes com a equivalents a les anteriors, i no tenen esta consideració els títols d'Educació Secundària Obligatòria, Batxillerat ni Formació Professional Bàsica.  
g) Certificat de professionalitat.  
  
Quint. Acció subvencionable i quantia de la subvenció  
1. Resultarà objecte de subvenció la contractació indefinida inicial a jornada completa de les persones jóvens a què fa referència el resolc quart. En el cas de les persones amb discapacitat severa, seran subvencionables les contractacions que, amb independència del percentatge que represente sobre la jornada habitual, tinguen una jornada d'almenys 15 hores setmanals.  
2. L'import de la subvenció serà d'11.113 euros. Si en la persona contractada concorre addicionalment la condició de dona o de persona amb discapacitat, l'import de la subvenció serà de 14.288 euros. Si concorre la de víctima de violència sobre la dona, l'import de la subvenció serà de 23.814 euros. Si concorre la de persona amb discapacitat severa, l'import de la subvenció serà de 31.752 euros.  
  
Sext. Condicions de la contractació  
1. La contractació de la persona jove s'ha de fer a partir de l'endemà de la publicació de l'extracte d'esta convocatòria de subvencions per a l'exercici 2024.  
2. La contractació ha de representar un increment net de la plantilla en comparació amb la plantilla mitjana de les persones treballadores en situació d'alta en els trenta dies naturals anteriors a la subscripció del contracte.  
3. En tot cas, ha d'haver-hi una correspondència entre la titulació de la persona jove i el lloc de treball exercit, que haurà de tindre una adequació al nivell d'estudis cursats i al grup de cotització que corresponga a este nivell.  
4. Les persones treballadores subvencionades han de prestar els seus servicis en centres de treball situats a la Comunitat Valenciana.  
  
Sèptim. Exclusions  
Queden exclosos d'este programa els casos següents:  
a) Contractes fixos discontinus.  
b) Contractes de servici de la llar familiar.  
c) Contractes a temps parcial, excepte en el cas de jóvens amb discapacitat severa, la jornada dels quals podrà ser de, com a mínim, 15 hores setmanals.  
d) Persones treballadores que hagen finalitzat la seua relació laboral amb l'entitat ocupadora o amb alguna entitat vinculada directament o indirectament amb l'entitat ocupadora, en els 6 mesos previs a la contractació.  
e) Contractacions realitzades per empreses de treball temporal per a posar a la disposició la persona treballadora en empreses usuàries en les quals prestaran els seus servicis.  
f) Contractacions realitzades per persones o entitats ocupadores que s'hagen exclòs com a beneficiàries de programes d'ocupació.  
g) Contractacions realitzades per persones o entitats ocupadores sancionades en els dos anys anteriors a la presentació de la sol·licitud per cometre infraccions greus o molt greus en matèria de prevenció de riscos laborals o de la Seguretat Social.  
h) Relacions laborals de caràcter especial de l'article 2.1 de l'Estatut dels Treballadors.  
i) Contractacions en què l'entitat ocupadora o els càrrecs directius, o els membres dels òrgans d'administració de les empreses que tinguen la forma jurídica de societat, o de les entitats privades sense ànim de lucre, mantinguen amb la persona treballadora contractada una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
j) Contractacions de persones que siguen sòcies, administradores o figures equivalents de l'entitat ocupadora o ho hagen sigut en els sis mesos previs a la contractació.  
  
k) Persones que hagen tingut algun contracte indefinit o fix discontinu (encara que es trobaren en període d'inactivitat) en els 3 mesos previs a la contractació, llevat que la nova contractació corresponga a un grup de cotització superior i siga adequada al nivell i el currículum de la titulació acadèmica oficial que acrediten. Les titulacions d'Educació Secundària Obligatòria i Batxillerat no habiliten esta excepció.  
  
l) Llevat que s'acredite una discapacitat severa, la condició de víctima de violència de gènere o que conste certificat dels servicis socials públics de la situació o el risc d'exclusió social, la contractació amb la mateixa modalitat contractual d'una mateixa persona no podrà ser objecte de subvenció fins que transcórreguen almenys 7 anys des de l'inici de l'última contractació subvencionada per Labora, encara que siga subscrita per persones o entitats ocupadores diferents.  
  
Octau. Forma i termini de presentació de sol·licituds  
1. La sol·licitud (que comprén, així mateix, la documentació exigida en el resolc nové) es presentarà de manera telemàtica en la seu electrònica de la Generalitat Valenciana a través del procediment habilitat a este efecte denominat «ECOGJU 2024 - Subvencions per a fomentar la contractació indefinida de persones jóvens qualificades, en el marc del Sistema Nacional de Garantia Juvenil». No s'exceptuarà d'esta obligació les persones inscrites en el Règim Especial de Treballadors Autònoms, de conformitat amb l'article 12.1 de l'Orde 12/2024. En la pàgina web de Labora (https://labora.gva.es/va/empreses/busque-ajudes-subvencions/ajudes-foment-de-l-ocupacio-2024) estarà disponible la informació sobre la convocatòria i s'habilitarà un accés a la seu electrònica per a formular la sol·licitud.  
2. Per a la tramitació telemàtica s'ha de disposar de firma electrònica avançada, bé amb el certificat reconegut d'entitat o el certificat de representant d'entitat (si el sol·licitant és una persona jurídica) o bé amb el certificat reconegut per a ciutadans (si el sol·licitant és una persona física) admés per la seu electrònica de la Generalitat. Si la sol·licitud es presenta per mitjà de representant, este ha d'estar prèviament autoritzat a través del Registre de representants: https://www.gva.es/va/inicio/procedimientos'id\_proc=17109.  
  
3. Qualsevol sol·licitud que es presente seguint un procediment diferent del que es descriu ací serà inadmesa.  
4. El termini per a presentar les sol·licituds s'iniciarà el dia 1 de juliol de 2024 i finalitzarà el 10 de setembre de 2024.  
  
Nové. Documentació que cal adjuntar a la sol·licitud  
1. Les sol·licituds s'han de presentar acompanyades de la documentació següent:  
a) Dades de domiciliació bancària: en el cas de nou perceptor o de nou compte bancari, s'han de comunicar les dades del compte a través del procediment telemàtic habilitat a este efecte, denominat «Procediment per a tramitar les altes i baixes de les domiciliacions bancàries» (https://www.gva.es/va/inicio/procedimientos'id\_proc=22612).  
b) Contracte de treball que dona lloc a l'ajuda.  
c) Declaració responsable que indique que la contractació no incorre en causa d'exclusió.  
d) Declaració responsable del compliment de la normativa sobre integració laboral de persones amb discapacitat o, si és el cas, l'exempció d'esta obligació.  
e) Declaració responsable sobre altres ajudes rebudes per als mateixos costos subvencionables o el mateix fet subvencionable, o de no haver-ne obtingut cap.  
f) Declaració responsable de no haver incorregut en les prohibicions per a obtindre la condició de beneficiari ni per a ser receptor del pagament al qual fan referència els apartats 2 i 3 de l'article 13 i l'apartat 5 de l'article 34 de la Llei 38/2003, segons el model normalitzat.  
g) Declaració responsable de les ajudes de minimis concedides al sol·licitant durant els tres anys anteriors a la data de la sol·licitud de la subvenció, segons model normalitzat.  
h) Comunicació a la persona contractada que l'actuació és susceptible de cofinançament pel Fons Social Europeu (FSE+) 2021-2027, o per qualsevol altre fons que puga aprovar la Unió Europea, i de la informació relativa al tractament de les seues dades personals, segons model normalitzat.  
i) Si és el cas, declaració responsable de no estar incurs en la prohibició per a obtindre la condició de beneficiari a què fa referència l'apartat 3 bis de l'article 13 de la Llei 38/2003, segons model normalitzat, juntament amb, si és el cas, la certificació emesa per auditor inscrit en el Registre oficial d'auditors de comptes.  
j) Informe de la Tresoreria General de la Seguretat Social relatiu a la plantilla mitjana de les persones treballadores en situació d'alta en els trenta dies naturals anteriors a la subscripció del contracte.  
k) Informe de la Tresoreria General de la Seguretat Social relatiu a la plantilla mitjana de persones treballadores en el període comprés entre els trenta dies previs a la contractació i el dia de la contractació de la persona jove.  
l) Documentació acreditativa que indique que la persona jove té alguna de les titulacions establides en el resolc quart. A este efecte, no s'admetran certificats de notes o documents anàlegs que no acrediten explícitament esta circumstància.  
m) Justificant de l'ompliment del formulari inicial d'indicadors per la persona jove contractada en compliment de les obligacions derivades dels articles 16.1, 42.1 i 2 del Reglament (UE) 2021/1060, pel qual s'establixen les disposicions comunes relatives a determinats fons europeus, entre els quals el Fons Social Europeu Plus, i l'article 17 i l'annex I del Reglament (UE) 2021/1057, pel qual s'establix el Fons Social Europeu Plus (FSE+), els dos reglaments del Parlament Europeu i del Consell de data 24 de juny de 2021. (En la web de Labora relativa a l'ajuda ECOGJU 2024 està disponible l'enllaç per a procedir a omplir este formulari, i el justificant que es generarà després d'omplir-lo és el que cal aportar firmat per la persona contractada).  
n) Certificat de la situació en el Fitxer de Garantia Juvenil de la persona jove contractada (seguint les instruccions que figuren en la web de l'ajuda ECOGJU 2024).  
ñ) Si és el cas, acreditació de la condició de dona víctima de violència sobre la dona, de conformitat amb el que disposa l'article 9 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
  
o) Si és el cas, diagnòstic de malaltia o trastorn mental emés pel centre públic de salut mental, d'acord amb l'article 2 de l'Orde 12/2024.  
  
p) Declaració responsable d'haver sigut informat del tractament de dades de caràcter personal requerit per a la gestió d'estes subvencions.  
  
2. Excepte que, segons el cas, no conste l'autorització o conste l'oposició expressa de l'entitat o la persona sol·licitant (en este cas, cal aportar la documentació acreditativa corresponent), Labora Servei Valencià d'Ocupació i Formació recaptarà, a través de la Plataforma Autonòmica d'Intermediació (PAI) i altres sistemes habilitats a este efecte, la informació relativa als punts següents:  
a) Identitat de la persona física sol·licitant i, si és el cas, del seu representant.  
b) Comunicació al Servei d'Ocupació del contracte de treball que dona lloc a la subvenció.  
c) Alta en la Seguretat Social de la persona contractada.  
d) Certificació positiva de l'Agència Estatal de l'Administració Tributària, de la conselleria competent en matèria d'hisenda i de la Tresoreria General de la Seguretat Social, de trobar-se al corrent en el compliment de les obligacions tributàries i amb la Seguretat Social.  
e) Si és el cas, certificat o resolució acreditativa de la discapacitat de la persona contractada, d'acord amb el que es preveu en l'article 2 de l'Orde 12/2024.  
  
Dècim. Instrucció del procediment  
1. La instrucció correspondrà als servicis territorials de Labora Servei Valencià d'Ocupació i Formació competents en matèria d'ocupació.  
2. L'òrgan instructor podrà demanar a les persones interessades l'aportació addicional de tots els documents i les dades aclaridores que estime necessaris per a resoldre sobre la sol·licitud presentada.  
3. Una vegada examinades les sol·licituds, l'òrgan instructor remetrà un informe en què farà constar que les entitats beneficiàries complixen tots els requisits necessaris per a la concessió de les ajudes.  
4. En cada direcció territorial de Labora Servei Valencià d'Ocupació i Formació es constituirà un òrgan col·legiat integrat per qui exercisca la prefectura del servici territorial competent en matèria d'ocupació o per qui designe per a la seua substitució, que el presidirà; dos vocals, i una persona que exercirà la secretaria, amb veu però sense vot. La designació de les vocalies i la secretaria la farà la Direcció Territorial de Labora Servei Valencià d'Ocupació i Formació entre personal funcionari adscrit al servici territorial competent en matèria d'ocupació.  
5. L'òrgan col·legiat emetrà periòdicament informes en els quals es concrete el resultat de les avaluacions dutes a terme en relació amb els períodes de temps que considere.  
6. En vista de l'informe de l'òrgan col·legiat, l'òrgan instructor formularà les propostes de concessió a l'òrgan concedent.  
  
Onzé. Procediment i criteri de concessió  
1. La concessió d'estes subvencions es tramitarà en règim de concurrència competitiva, i es tindrà en compte com a únic criteri el moment en què s'haja completat la presentació de la sol·licitud (que comprén l'imprés de sol·licitud i la documentació restant exigida per la convocatòria).  
2. En cas que diferents expedients tinguen la mateixa data de criteri i no siga possible prioritzar-los per hora de presentació, es prioritzarà la sol·licitud de subvenció per la contractació de persones amb discapacitat (prioritzades, al seu torn, en funció del grau de discapacitat més alt) i, en defecte d'això, la sol·licitud de subvenció per la contractació de dones; si l'empat persistix, es prioritzarà en funció de la data de sol·licitud més antiga i, si d'esta manera tampoc es resol l'empat, en funció del número d'expedient més baix.  
  
Dotzé. Resolució i recursos  
1. La competència per a resoldre sobre les sol·licituds presentades correspon a la Direcció General de Labora Servei Valencià d'Ocupació i Formació.  
2. La resolució de concessió contindrà informació de l'import previst de l'ajuda en equivalent de subvenció bruta, així com del seu caràcter de minimis, amb referència expressa al títol i a la publicació del Reglament en el DOUE.  
3. El procediment es podrà resoldre de manera parcial, a mesura que els sol·licitants presenten tota la documentació establida en la convocatòria.  
4. La resolució posa fi a la via administrativa i, contra esta, es pot interposar un recurs potestatiu de reposició davant de la Direcció General de Labora Servei Valencià d'Ocupació i Formació, en un termini d'un mes, comptat des de l'endemà de la notificació, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o un recurs contenciós administratiu, en el termini de dos mesos computat en els termes ja esmentats, davant del jutjat contenciós administratiu de la província corresponent, de conformitat amb el que establixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Tretzé. Termini de resolució i mitjà de notificació  
1. El termini per a resoldre i notificar la resolució que siga procedent serà de sis mesos a comptar des de l'endemà de la presentació de la sol·licitud. Una vegada transcorregut este termini sense que s'haja dictat i notificat cap resolució expressa, la sol·licitud s'entendrà desestimada per silenci administratiu.  
2. La notificació de resolucions i actes de tràmit es practicarà a través de la seu electrònica de la Generalitat (https://sede.gva.es/va/), per a la qual cosa la persona sol·licitant ha de disposar de firma electrònica avançada, bé amb el certificat reconegut d'entitat (persones jurídiques) o bé amb el certificat reconegut per a ciutadans (persona física). Amb esta finalitat es remetrà un avís a l'adreça de correu electrònic que figure en l'expedient, en què s'informarà de la posada a la disposició d'una notificació en la seu electrònica mencionada. La falta de pràctica de l'avís no impedirà que la notificació es considere plenament vàlida.  
  
Catorzé. Liquidació i pagament  
La liquidació de les ajudes es farà una vegada justificades, amb la documentació presentada juntament amb la sol·licitud i les condicions establides, i s'entregarà d'una sola vegada l'import de l'ajuda després que es dicte la resolució de concessió.  
  
Quinzé. Règim de substitució  
1. Si, abans de complir el manteniment obligatori, la relació laboral subvencionada s'extingix a causa de la voluntat de la persona treballadora, la seua discapacitat sobrevinguda, la seua mort o el seu despatxament disciplinari no declarat improcedent, les entitats beneficiàries podran optar entre:  
a) Substituir la persona jove en el termini d'un mes per una altra persona pertanyent al col·lectiu corresponent, a fi de completar el període de manteniment que quede pendent de complir. En el termini de 10 dies des de la substitució, s'aportarà l'imprés «Annex substitucions» juntament amb la documentació que s'hi detalla. Esta aportació de documentació s'ha de fer a través de l'enllaç d'«Aportació de documentació» que figure en la web de l'ajuda.  
b) No substituir la persona treballadora, i en este cas serà procedent, en aplicació del principi de proporcionalitat, el reintegrament parcial de la subvenció i l'exigència de l'interés de demora.  
2. No s'admetrà la substitució de la persona jove contractada o de les seues eventuals substitutes si el període de manteniment pendent de complir és inferior a 6 mesos i un dia.  
3. En cas que qualsevol circumstància de la persona jove substituta determine una subvenció inferior a la concedida, serà procedent el reintegrament de la diferència entre l'import inicialment concedit i el que corresponga per la persona substituta per al període de manteniment pendent de complir, juntament amb els interessos de demora.  
4. El termini establit per a la substitució no computarà a l'efecte de l'obligació de manteniment.  
  
5. Si l'extinció de la relació laboral de la persona treballadora es produïx amb anterioritat a la resolució que resolga la sol·licitud, perdrà el dret a la sol·licitud; no obstant això, esta previsió no s'aplicarà quan la baixa de la persona treballadora haja tingut lloc una vegada transcorregut el termini establit en el resolc tretzé.  
  
Setzé. Reintegrament de les ajudes concedides  
1. Els supòsits previstos en l'article 37 de la Llei 38/2003 donaran lloc a l'obligació de reintegrar, totalment o parcialment, les quantitats percebudes, així com a l'exigència de l'interés de demora des de la data del pagament de la subvenció fins que s'acorde la procedència del seu reintegrament.  
2. Serà procedent el reintegrament total de la subvenció en els supòsits següents:  
a) Extinció de la relació laboral de la persona treballadora abans de completar el període de manteniment exigit, excepte quan esta extinció responga a la voluntat de la persona treballadora, a la seua discapacitat sobrevinguda, la seua mort o el despatxament disciplinari no declarat improcedent.  
b) Disminució de la plantilla mitjana de l'entitat ocupadora del període de manteniment obligatori del contracte, llevat que esta situació responga a vacants originades per voluntat de les persones treballadores, fi de contractes temporals per a substitució de persones treballadores, discapacitat sobrevinguda, mort, jubilació despatxament disciplinari no declarat improcedent, i en este cas no serà procedent el reintegrament ni tan sols parcial. Estes causes només seran aplicables a les persones que, quan figuraven d'alta en l'entitat ocupadora abans de la contractació subvencionada, van computar per a determinar la plantilla mitjana inicial, i únicament justificaran la disminució que proporcionalment corresponga a la seua jornada i la permanència en l'entitat ocupadora.  
c) Incompliment de les obligacions de publicitat i transparència a què fan referència les lletres j i k del resolc desseté, amb procediment sancionador previ segons el títol V de la Llei 1/2022, de 13 d'abril, de transparència i bon govern de la Comunitat Valenciana.  
  
3. Serà procedent el reintegrament parcial de la subvenció quan durant el període de manteniment obligatori del contracte concórrega algun dels supòsits següents:  
a) La persona o entitat ocupadora no substituïx la persona treballadora la relació laboral de la qual s'ha extingit per algun dels motius indicats en l'apartat 1 del resolc quinzé.  
b) El contracte de la persona contractada se suspén a causa d'un expedient de regulació temporal d'ocupació o mesures similars, així com per excedències.  
c) Reducció legal de la jornada de la persona contractada (incloent-hi les derivades de riscos laborals), de compliment obligat per a la persona o entitat ocupadora.  
d) El treballador autònom passa a desenvolupar la seua activitat mitjançant una entitat amb personalitat jurídica, encara que hi haja subrogació en els drets i les obligacions laborals i de la Seguretat Social de la persona treballadora subvencionada.  
e) Baixa en la Seguretat Social per esgotament del període d'incapacitat temporal.  
4. En cas que hi haja suspensió del contracte per sanció disciplinària, l'entitat ocupadora podrà optar entre ampliar el període de manteniment del contracte subvencionat pel temps equivalent a la suspensió o reintegrar la part proporcional de la subvenció.  
5. El que disposen els apartats anteriors serà aplicable sense perjuí de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei 38/2003, i els articles 173 i següents de la Llei 1/2015.  
  
Desseté. Obligacions de la persona beneficiària  
A més del que disposa l'article 14 de la Llei 38/2003, de 17 de novembre, general de subvencions, són obligacions del beneficiari:  
a) Mantindre el lloc de treball subvencionat durant almenys vint-i-quatre mesos, llevat que la relació s'extingisca per algun dels motius de substitució admesos.  
b) Durant el període de manteniment del contracte subvencionat, no podrà disminuir la plantilla mitjana de l'entitat beneficiària, llevat que esta situació responga a vacants originades per voluntat de les persones treballadores, finalització de contractes temporals per a substitució de persones treballadores, discapacitat sobrevinguda, mort, jubilació o despatxament disciplinari no declarat improcedent. Estes causes només s'aplicaran a les persones que, quan figuraven d'alta en l'entitat ocupadora abans de la contractació subvencionada, van computar per a determinar la plantilla mitjana inicial, i únicament justificaran la disminució que proporcionalment corresponga a la seua jornada i permanència en l'entitat ocupadora. A este efecte, es compararà la plantilla mitjana del període comprés entre els trenta dies previs a la contractació i el dia de la contractació amb la que resulte dels informes a què fa referència la lletra següent.  
c) Aportar, en el termini d'un mes després de finalitzar el període de manteniment obligatori del contracte subvencionat, dos informes de la Tresoreria General de la Seguretat Social relatius a la plantilla mitjana de l'entitat ocupadora de les persones treballadores en situació d'alta, que comprenguen un període de 12 mesos cada un i tot el període de manteniment (24 mesos). Esta aportació de documentació s'ha de fer a través de l'enllaç d'«Aportació de documentació» que estiga disponible en la web de l'ajuda.  
d) Facilitar totes les dades i la informació, en qüestions relacionades amb les subvencions concedides, que requerisca Labora Servei Valencià d'Ocupació i Formació. Per a complir qualsevol requeriment de documentació, esta s'haurà d'aportar a través de l'enllaç d'«Aportació de documentació» que estiga disponible en la web de l'ajuda.  
e) Comunicar a Labora Servei Valencià d'Ocupació i Formació la sol·licitud o l'obtenció d'altres subvencions o ajudes per a la mateixa finalitat, així com qualsevol incidència o variació que es produïsca en relació amb la subvenció concedida o en les dades que consten en la sol·licitud.  
f) Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial corresponent, així com conservar els documents (incloent-hi els electrònics) que justifiquen l'aplicació dels fons rebuts, mentres puguen ser objecte de control, que han de ser originals o còpies certificades d'acord amb estos.  
g) Les persones jurídiques han de comptabilitzar el cobrament de la subvenció a través d'un codi comptable específic, l'extracte comptable del qual s'ha d'aportar a Labora Servei Valencià d'Ocupació i Formació en el termini d'un mes després de finalitzar el període de manteniment obligatori del contracte subvencionat juntament amb el model normalitzat sobre el compliment d'esta obligació de comptabilitat separada. En el cas que el contracte subvencionat s'haja mantingut per un període inferior, el termini d'un mes es computarà a partir de la data en la qual la persona subvencionada haja sigut baixa en l'entitat ocupadora. Esta aportació de documentació s'ha de fer a través de l'enllaç d'«Aportació de documentació» que estiga disponible en la web de l'ajuda.  
h) Mentres estes ajudes resulten susceptibles de cofinançament pel Fons Social Europeu Plus (FSE+) 2021-2027, o per qualsevol altre fons que puga aprovar la Unió Europea, la documentació justificativa (incloent-hi els documents electrònics) s'ha de conservar durant el termini que establisca la normativa europea que s'aplique.  
i) A l'efecte de difusió pública, mentres estes ajudes resulten susceptibles de cofinançament pel Fons Social Europeu Plus (FSE+) 2021-2027, o per qualsevol altre fons que puga aprovar la Unió Europea, la persona o entitat beneficiària estarà subjecta a les normes d'informació i publicitat que establisca la normativa europea que s'aplique. Entre estes normes, la concessió de la subvenció implica l'acceptació de ser inclòs en una llista d'operacions, que es publicarà de manera electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda. Així mateix, caldrà comunicar a la persona contractada que estes ajudes estan cofinançades pel Fons Social Europeu Plus (FSE+) 2021-2027 o per qualsevol altre fons que puga aprovar la Unió Europea. Així mateix, la persona o entitat beneficiària estarà subjecta a les normes d'informació i publicitat que conté la normativa europea sobre la matèria que s'aplique.  
j) Complir les obligacions de transparència i publicitat activa establides en la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions.  
1. Les entitats privades beneficiàries de la subvenció han de complir les obligacions de publicitat activa que conté el capítol II del títol I de la Llei 19/2013, de 9 de desembre, quan:  
a) Perceben, durant el període d'un any, ajudes o subvencions públiques en una quantia superior a 100.000 euros.  
b) Perceben, durant el període d'un any natural, ajudes o subvencions de les entitats públiques de la Comunitat Valenciana arreplegades en l'article 3 de la Llei 1/2022 en una quantia superior a 50.000 euros.  
c) Les ajudes o les subvencions percebudes representen almenys el 40 % del total dels ingressos anuals, sempre que arriben, com a mínim, a la quantitat de 5.000 euros.  
En particular, s'han de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6, i l'econòmica i la pressupostària de l'article 8 d'esta. La publicació es farà per mitjà de la pàgina web de l'entitat o bé de la plataforma TEP - Transparència entitats privades, de GVA Oberta, a la qual es pot accedir en gvaoberta.gva.es/tep.  
Esta informació s'ha de publicar a partir de l'any següent a aquell en què s'hagen superat els llindars establits i s'ha de mantindre publicada durant almenys quatre anys naturals.  
2. Sense perjuí de les obligacions que preveuen els apartats anteriors, totes les entitats privades i totes les persones físiques beneficiàries de subvencions han de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, amb la inclusió del logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals i qualsevol altra classe de publicitat que es realitze de l'activitat subvencionada.  
3. A requeriment de Labora Servei Valencià d'Ocupació i Formació, les persones o entitats beneficiàries hauran de facilitar la informació que exigix la llei de transparència. Transcorreguts 15 dies hàbils sense que el requeriment haja sigut atés, es podran imposar multes coercitives de conformitat amb l'article 5 de la Llei 1/2022.  
  
k) Aportar, en el termini d'un mes després de la fi del període de manteniment obligatori del contracte subvencionat, una declaració en model normalitzat sobre el compliment de les obligacions de publicitat i transparència a què fa referència la lletra anterior. En el cas que el contracte subvencionat s'haja mantingut per un període inferior, el termini d'un mes es computarà a partir de la data en la qual la persona subvencionada haja sigut baixa en l'entitat ocupadora. Esta aportació de documentació s'ha de fer a través de l'enllaç d'«Aportació de documentació» que estiga disponible en la web de l'ajuda.  
  
  
Dihuité. Dret de la competència  
1. Estes ajudes se sotmeten al règim de minimis que establix el Reglament (UE) núm. 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, publicat en el DOUE L-2023-81235, de 15 de desembre de 2023. Per este motiu, no es podran concedir a:  
a) Les empreses dedicades a la producció primària de productes de la pesca i de l'aqüicultura.  
b) Les empreses dedicades a la producció primària dels productes agrícoles (que figuren en la llista de l'annex I del tractat).  
c) Les activitats relacionades amb l'exportació a tercers països o a estats membres.  
2. L'aplicació d'este règim suposa que l'import total de les ajudes de minimis concedides a una única empresa (s'entendrà per única empresa la definició que establix l'apartat 2 de l'article 2 del Reglament (UE) núm. 2023/2831, de la Comissió) no ha d'excedir 300.000 euros durant qualsevol període de tres anys.  
3. Les ajudes de minimis concedides conformement al Reglament (UE) núm. 2023/2831, de la Comissió, es podran acumular amb les ajudes de minimis concedides conformement al Reglament (UE) núm. 2023/2832 de la Comissió. Es podran acumular amb ajudes de minimis concedides de conformitat amb el Reglament (UE) núm. 1408/2023, de la Comissió, i amb el Reglament (UE), de la Comissió, núm. 717/2024, fins al límit màxim establit en l'article 3.2 del Reglament (UE) núm. 2023/2831, de la Comissió.  
  
4. Les ajudes de minimis concedides en virtut del Reglament (UE) núm. 2023/2831 no s'han d'acumular a cap ajuda pública en relació amb els mateixos gastos subvencionables, si esta acumulació excedix la intensitat d'ajuda o l'import d'ajuda més elevat que corresponga fixat en les circumstàncies concretes de cada cas per un reglament d'exempció per categories o una decisió que adopte la Comissió. Les ajudes de minimis que no es concedisquen per a costos subvencionables específics ni es puguen atribuir a costos subvencionables específics es podran acumular a altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
Denové. Informació relativa al tractament de dades personals  
1. El tractament de dades personals per a la gestió d'esta convocatòria s'ajustarà al règim jurídic europeu i estatal en matèria de protecció de dades de caràcter personal.  
2. De conformitat amb l'article 13 del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i pel qual es deroga la Directiva 95/46/CE, així com l'article 11 de la Llei orgànica 3/2018, de 5 de desembre, de protecció de dades personals i garantia dels drets digitals d'informació relativa al tractament de dades de caràcter personal, la informació bàsica en matèria de protecció de dades objecte d'este acte administratiu és la següent:  
a) Labora Servei Valencià d'Ocupació i Formació en serà responsable del tractament.  
b) La finalitat per al tractament de dades personals és la gestió de subvencions per al forment de l'ocupació.  
c) La persona interessada té dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l'enllaç següent: https://sede.gva.es/va/inicio/procedimientos'id\_proc=19632.  
  
3. La resta d'informació sobre el tractament de dades personals (la base jurídica del tractament, el termini de conservació de les dades, el dret a presentar una reclamació davant de la Delegació de Protecció de Dades de la Generalitat o davant de l'autoritat de control, les possibles cessions de dades, les comunicacions internacionals, així com les dades de contacte de la Delegació) figura en el Registre d'activitats de tractament de Labora Servei Valencià d'Ocupació i Formació, i es troba disponible en la seua pàgina web (https://labora.gva.es/va/proteccio-de-dades).  
4. Quan la persona sol·licitant, o el seu representant, aporte dades de caràcter personal de terceres persones, tindrà l'obligació d'informar-les, en els termes indicats en els apartats anteriors, dels aspectes següents:  
- La comunicació d'estes dades a l'Administració per al tractament en l'àmbit de les competències pròpies i d'acord amb les finalitats del procediment.  
- La possibilitat que l'Administració realitze consultes relacionades amb les seues dades per a comprovar-ne, entre altres aspectes, la veracitat. Si esta consulta requerix l'autorització per llei de les persones les dades de les quals es consultaran, la persona sol·licitant, o qui la represente legalment, haurà d'haver recaptat esta autorització, que estarà disponible a petició de l'Administració en qualsevol moment.  
- La possibilitat i la manera d'exercir els drets d'accés, rectificació, supressió, limitació del tractament o oposició que l'assistixen en relació amb el tractament de les seues dades personals.  
  
Contra esta resolució, que esgota la via administrativa, es podrà interposar un recurs contenciós administratiu en el termini de dos mesos, a comptar des de l'endemà de ser publicada, davant del jutjat contenciós administratiu corresponent, d'acord amb el que establixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'este mateix òrgan en el termini d'un mes, computat en els mateixos termes, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjuí que els interessats hi puguen presentar qualsevol altre recurs que estimen pertinent.  
  
València, 21 de juny de 2024.- El director general de LABORA Servei Valencià d'Ocupació i Formació: Antonio Galvañ Diez.